CELEX: 32021Y0827(01)
Language: da
Date: 2021-08-06 00:00:00
Title: Det Europæiske Udvalg for Systemiske Risicis afgørelse af 6. august 2021 om ændring af afgørelse ESRB/2015/4 om en koordineringsramme for relevante myndigheders underretning om nationale makroprudentielle politiske foranstaltninger, ESRB’s afgivelse af udtalelser og udstedelse af henstillinger og om ophævelse af afgørelse ESRB/2014/2 (ESRB/2021/7) 2021/C 344/04

27.8.2021   
               
               
                  DA
               
               
                  Den Europæiske Unions Tidende
               
               
                  C 344/4
               
            
         DET EUROPÆISKE UDVALG FOR SYSTEMISKE RISICIS AFGØRELSE
         af 6. august 2021
         om ændring af afgørelse ESRB/2015/4 om en koordineringsramme for relevante myndigheders underretning om nationale makroprudentielle politiske foranstaltninger, ESRB’s afgivelse af udtalelser og udstedelse af henstillinger og om ophævelse af afgørelse ESRB/2014/2
         (ESRB/2021/7)
         (2021/C 344/04)
         DET ALMINDELIGE RÅD FOR DET EUROPÆISKE UDVALG FOR SYSTEMISKE RISICI HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1092/2010 af 24. november 2010 om makrotilsyn på EU-plan med det finansielle system og om oprettelse af et europæisk udvalg for systemiske risici (1), særlig artikel 3,
         under henvisning til Det Europæiske Udvalg for Systemiske Risicis afgørelse ESRB/2011/1 af 20. januar 2011 om vedtagelse af forretningsordenen for Det Europæiske Udvalg for Systemiske Risici (2), særlig artikel 6, og
         ud fra følgende betragtninger:
         
                     (1)
                  
                  
                     Ved det Europæiske Udvalg for Systemiske Risicis afgørelse ESRB/2015/4 (3) blev der fastlagt en koordineringsramme for relevante myndigheders underretning om nationale makroprudentielle politiske foranstaltninger og Det Europæiske Udvalg for Systemiske Risicis (ESRB) afgivelse af udtalelser og udstedelse af henstillinger. Disse opgaver er fastsat i EU-retten, navnlig Europa-Parlamentets og Rådets direktiv 2013/36/EU (4) og Europa-Parlamentets og Rådets forordning (EU) nr. 575/2013 (5), og/eller følger af forordning (EU) nr. 1092/2010.
                  
               
                     (2)
                  
                  
                     Europa-Parlamentets og Rådets forordning (EU) 2019/876 (6) og Europa-Parlamentets og Rådets direktiv (EU) 2019/878 (7) blev vedtaget den 20. maj 2019 og ændrede henholdsvis forordning (EU) nr. 575/2013 og direktiv 2013/36/EU. Visse ændringer, der blev indført i den forbindelse – f.eks. ændringer af artikel 124 og 164 i forordning (EU) nr. 575/2013 og artikel 131 i direktiv 2013/36/EU – bør afspejles i afgørelse ESRB/2015/4 ved at ændre visse bestemmelser om afgivelse af udtalelse og udstedelse af henstillinger.
                  
               
                     (3)
                  
                  
                     Bestemmelserne i afgørelse ESRB/2015/4 om sammensætningen af Vurderingsteamet er knyttet til de relevante bestemmelser i forordning (EU) nr. 1092/2010 om medlemskab af Det Almindelige Råd og Styringskomitéen for ESRB. Det er nødvendigt at bringe disse bestemmelser i overensstemmelse med de seneste institutionelle ændringer, som blev indført ved Europa-Parlamentets og Rådets forordning (EU) 2019/2176 (8), vedrørende sammensætningen af Det Almindelige Råd og vedrørende bankunionen.
                  
               
                     (4)
                  
                  
                     Endvidere har denne afgørelse til formål at afhjælpe de problemer, som er opstået i forbindelse med bestemmelserne i afgørelse ESRB/2015/4, der over tid har vist sig ikke at være tilstrækkeligt klare og derfor har været genstand for divergerende fortolkninger, eller som har vist sig at være umulige at gennemføre eller unødigt byrdefulde, herunder bestemmelserne om den procedure, som Vurderingsteamet skal følge, når det udarbejder udtalelser.
                  
               
                     (5)
                  
                  
                     Afgørelse ECB/2015/4 bør derfor ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            Ændringer
            Afgørelse ESRB/2015/4 ændres som følger:
            
                        1.
                     
                     
                        Artikel 1, stk. 2, ændres som følger:
                        
                                    a)
                                 
                                 
                                    litra a) affattes således:
                                    
                                                »a)
                                             
                                             
                                                ESRB-henstillinger og -udtalelser om nationale makroprudentielle politiske foranstaltninger i overensstemmelse med artikel 131, stk. 5a, artikel 133, stk. 11 og 12 i direktiv 2013/36/EU og artikel 124, stk. 2, artikel 164, stk. 6 og artikel 458, stk. 4, i forordning (EU) nr. 575/2013«
                                             
                                          
                              
                                    b)
                                 
                                 
                                    litra b) affattes således:
                                    
                                                »b)
                                             
                                             
                                                ændringer af henstilling ESRB/2015/2 med henblik på at indføje yderligere anmeldte makroprudentielle politiske foranstaltninger, som bør være omfattet af gensidighed i overensstemmelse med, men ikke begrænset til, artikel 134, stk. 5, i direktiv 2013/36/EU og artikel 458, stk. 8, i forordning (EU) nr. 575/2013«
                                             
                                          
                              
                  
                        2.
                     
                     
                        Artikel 2 ændres som følger:
                        
                                    a)
                                 
                                 
                                    nr. 7) affattes således:
                                    
                                                »7)
                                             
                                             
                                                »udtalelse«: enhver udtalelse, som ESRB skal afgive efter at have modtaget en underretning om en makroprudentiel politisk foranstaltning i overensstemmelse med artikel 131, stk. 5a, og artikel 133, stk. 12, i direktiv 2013/36/EU og artikel 124, stk. 2, artikel 164, stk. 6 og artikel 458, stk. 4, i forordning (EU) nr. 575/2013«
                                             
                                          
                              
                                    b)
                                 
                                 
                                    nr. 9) affattes således:
                                    
                                                »9)
                                             
                                             
                                                »henstilling«: enhver henstilling, som ESRB skal udstede i overensstemmelse med, men ikke begrænset til, artikel 133, stk. 11, artikel 134, stk. 5, artikel 138 og artikel 139, stk. 3, i direktiv 2013/36/EU og artikel 458, stk. 8, i forordning (EU) nr. 575/2013«.
                                             
                                          
                              
                  
                        3.
                     
                     
                        Artikel 4 affattes således:
                        
                           »Artikel 4
                           ESRB’s udtalelser og henstillinger om nationale makroprudentielle politiske foranstaltninger
                           
                              1.   Denne artikel finder anvendelse på de udtalelser og henstillinger, der er omhandlet i artikel 1, stk. 2, litra a).
                           
                           
                              2.   Efter at have modtaget en underretning i henhold til artikel 131 eller 133 i direktiv 2013/36/EU eller artikel 124, 164 eller 458 i forordning (EU) nr. 575/2013 forelægger ESRB’s sekretariat den straks og senest inden udgangen af den følgende ECB-arbejdsdag for medlemmerne af Det Almindelige Råd og Vurderingsteamet via Darwin.
                           
                           
                              3.   Senest fem ECB-arbejdsdage efter modtagelse af en underretning i henhold til stk. 2, kan medlemmer af Det Almindelige Råd give udtryk for alvorlige betænkeligheder med hensyn til negative eksterne implikationer, f.eks. negative grænseoverskridende afsmittende effekter af den anmeldte makroprudentielle politiske foranstaltning. For at sikre en smidig og effektiv proces skal medlemmerne så vidt muligt give udtryk for sådanne alvorlige betænkeligheder på engelsk.
                           
                           
                              4.   Vurderingsteamet udarbejder en vurdering af og et udkast til udtalelse eller henstilling om den anmeldte makroprudentielle politiske foranstaltnings hensigtsmæssighed under hensyntagen til de relevante krav i henhold til direktiv 2013/36/EU og forordning (EU) nr. 575/2013, ud fra et makroprudentielt perspektiv og et perspektiv om finansiel stabilitet og under hensyntagen til eventuelle alvorlige betænkeligheder, som medlemmer af Det Almindelige Råd har givet udtryk for i henhold til stk. 3.
                           
                           
                              5.   Så snart Vurderingsteamet har færdiggjort udkastet til udtalelse eller henstilling, fremsender ESRB’s sekretariat det straks til medlemmerne af Det Almindelige Råd via Darwin.
                           
                           
                              6.   På grundlag af Vurderingsteamets vurdering og udkast træffer Det Almindelige Råd afgørelse om udkastet til udtalelse eller henstilling. Medmindre der indkaldes til et møde i Det Almindelige Råd i overensstemmelse med ESRB’s forretningsorden, træffer Det Almindelige Råd afgørelse ved skriftlig procedure. Det Almindelige Råds afgørelse træffes mindst én ECB-arbejdsdag inden udløbet af den periode, der er angivet i artikel 131 eller 133 i direktiv 2013/36/EU eller artikel 124, 164 eller 458 i forordning (EU) nr. 575/2013.
                           
                           
                              7.   Hvis ESRB har anmodet de underrettende myndigheder om yderligere oplysninger, og de modtagne oplysninger stadig ikke indeholder alle de oplysninger, der er nødvendige for at vurdere hensigtsmæssigheden af den påtænkte foranstaltning, herunder om den er forenelig med de relevante krav i direktiv 2013/36/EU og forordning (EU) nr. 575/2013, kan ESRB afgive en udtalelse om, at det ikke er muligt at vurdere, om foranstaltningen er forenelig med kravene i direktiv 2013/36/EU og forordning (EU) nr. 575/2013. ESRB kan også afgive en negativ udtalelse eller udstede en negativ henstilling, alt efter omstændighederne.«
                           
                        
                     
                  
                        4.
                     
                     
                        Artikel 5 affattes således:
                        
                           »Artikel 5
                           ESRB’s henstillinger om gensidighed vedrørende makroprudentielle politiske foranstaltninger
                           
                              1.   Denne artikel finder anvendelse på ændringer af henstilling ESRB/2015/2 som omhandlet i artikel 1, stk. 2, litra b).
                           
                           
                              2   Inden for fem ECB-arbejdsdage, efter at ESRB har modtaget en anmodning om gensidighed fra en medlemsstat i overensstemmelse med, men ikke begrænset til, artikel 134, stk. 5, i direktiv 2013/36/EU eller artikel 458, stk. 8, i forordning (EU) nr. 575/2013, forelægger ESRB’s sekretariat den for medlemmerne af Det Rådgivende Tekniske Udvalg (ATC), Det Almindelige Råd og Vurderingsteamet via Darwin.
                           
                           
                              3.   Inden for fem ECB-arbejdsdage efter forelæggelsen af den i stk. 2 omhandlede oplysning kan medlemmer af Det Almindelige Råd påvise over for ESRB, at den anmeldte makroprudentielle politiske foranstaltning vil have betydelige negative grænseoverskridende afsmittende effekter i deres jurisdiktion. For at sikre en smidig og effektiv proces skal Det Almindelige Råds medlemmer så vidt muligt forelægge relevante oplysninger for ESRB på engelsk.
                           
                           
                              4.   Vurderingsteamet udarbejder en vurdering af, hvorvidt der er behov for at vedtage en henstilling om gensidighed samt, om nødvendigt, et udkast til ændring af henstilling ESRB/2015/2. Vurderingsteamet udarbejder et forslag til ATC om gensidighed vedrørende den anmeldte foranstaltning og om, hvordan der eventuelt kan opnås gensidighed i overensstemmelse med henstilling ESRB/2015/2.
                           
                           
                              5.   Vurderingsteamet skal overveje, om udkastet til ændring af henstilling ESRB/2015/2 bør revideres i lyset af de bemærkninger, der er kommet fra medlemmerne af ATC, og via ESRB’s sekretariat forelægge udkastet til ændring af henstilling ESRB/2015/2 for Det Almindelige Råd via Darwin.
                           
                           
                              6.   På grundlag Vurderingsteamets vurdering og udkast træffer Det Almindelige Råd afgørelse om udkastet til ændring af henstilling ESRB/2015/2. Medmindre der indkaldes til et møde i Det Almindelige Råd i overensstemmelse med ESRB’s forretningsorden, træffes Det Almindelige Råds afgørelse ved skriftlig procedure.«
                           
                        
                     
                  
                        5.
                     
                     
                        Artikel 7 affattes således:
                        
                           »Artikel 7
                           Vurderingsteamet
                           
                              1.   Vurderingsteamet udarbejder vurderinger af og udkast til udtalelser eller henstillinger om makroprudentielle politiske foranstaltninger, om gensidighed i forbindelse med makroprudentielle politiske foranstaltninger og om tredjelandes kontracykliske buffersatser. Vurderingsteamets medlemmer, samt eventuelle observatører, skal have tilstrækkelig anciennitet, både på et teknisk og politisk plan.
                           
                           
                              2.   Formanden for Vurderingsteamet skal være lederen af ESRB’s sekretariat eller dennes udpegede stedfortræder. Formanden for Vurderingsteamet er ansvarlig for forberedelsen af Vurderingsteamets arbejde, herunder fastsættelse af dagsordener, indkaldelse til møder og forelæggelse af punkter til drøftelse, og leder Vurderingsteamets møder.
                           
                           
                              3.   Vurderingsteamet skal bestå af:
                              
                                          a)
                                       
                                       
                                          to repræsentanter fra ESRB’s sekretariat, herunder formanden for Vurderingsteamet
                                       
                                    
                                          b)
                                       
                                       
                                          en repræsentant fra ECB’s tilsynsfunktion
                                       
                                    
                                          c)
                                       
                                       
                                          en repræsentant fra ECB’s makroprudentielle funktion
                                       
                                    
                                          d)
                                       
                                       
                                          en repræsentant fra Europa-Kommissionen
                                       
                                    
                                          e)
                                       
                                       
                                          en repræsentant fra Den Europæiske Banktilsynsmyndighed (EBA) og
                                       
                                    
                                          f)
                                       
                                       
                                          ni repræsentanter, som alle repræsenterer forskellige nationale myndigheder, blandt hvilke ESRB udpeger medlemmerne af Det Almindelige Råd med stemmeret i henhold til artikel 6, stk. 1, i forordning (EU) nr. 1092/2010.
                                       
                                    De ni repræsentanter i litra f) skal omfatte mindst to repræsentanter fra de nationale myndigheder, blandt hvilke et nationalt medlem af Styringskomitéen er blevet valgt i overensstemmelse med artikel 11, stk. 1, litra c), i forordning (EU) nr. 1092/2010, samt en repræsentant fra den myndighed, fra hvilken den første næstformand for ESRB er blevet valgt i overensstemmelse med artikel 5, stk. 2, i forordning (EU) nr. 102/2010, og en repræsentant fra den myndighed, fra hvilken formanden for ATC er blevet udpeget i overensstemmelse med artikel 13, stk. 2, i forordning (EU) nr. 1092/2010, såfremt denne myndighed er en myndighed af den type, som er omhandlet i litra f) ovenfor.
                           
                           
                              4.   På grundlag af nomineringer fra de nationale myndigheder, blandt hvilke ESRB udpeger medlemmerne af Det Almindelige Råd med stemmeret, udpeger Det Almindelige Råd de i stk. 3 omhandlede ni repræsentanter under hensyntagen til behovet for en afbalanceret repræsentation af medlemsstaterne mellem dem, der er deltagende medlemsstater som defineret i artikel 2, stk. 1, i Rådets forordning (EU) nr. 1024/2013 (*1), og dem, der ikke er det. De udnævnes for den samme periode som det respektive nationale medlem af Styringskomitéen eller for en periode på tre år. Repræsentanter i Vurderingsteamet for nationale myndigheder, fra hvilke der ikke er udpeget et nationalt medlem af Styringskomitéen, kan genudnævnes.
                           
                           
                              5.   Alle andre medlemmer af Vurderingsteamet udnævnes for en ubegrænset periode.
                           
                           
                              6.   Myndigheder, der er repræsenteret i Vurderingsteamet, kan udskifte deres repræsentant under hensyn til den påkrævede ekspertise og den type vurdering, som Vurderingsteamet skal foretage i henhold til artikel 1, stk. 2. Sådanne ændringer skal godkendes af formanden for Vurderingsteamet.
                           
                           
                              7.   Observatører kan anmode om at blive indbudt til at deltage i Vurderingsteamet med henblik på at bidrage til drøftelserne. Observatører kan bestå af repræsentanter for de myndigheder, der er omhandlet i artikel 6, stk. 1 og 2, og artikel 13, stk. 1, i forordning (EU) nr. 1092/2010. Når der udarbejdes en henstilling eller udtalelse i overensstemmelse med artikel 131, stk. 5a, og artikel 133, stk. 11 og 12, i direktiv 2013/36/EU og artikel 458, stk. 4, i forordning (EU) nr. 575/2013, deltager repræsentanter fra Kommissionen og EBA som observatører. Når der udarbejdes en udtalelse i overensstemmelse med artikel 124, stk. 2, eller artikel 164, stk. 6, i forordning (EU) nr. 575/2013, deltager repræsentanter fra EBA som observatører. Repræsentanter fra relevante myndigheder i de berørte tredjelande kan også indbydes som observatører. I så fald skal de underskrive en fortrolighedsaftale.
                           
                           
                              8.   Hvis ECB, og ikke en national myndighed underretter om en makroprudentiel politisk foranstaltning på nationalt plan i overensstemmelse med artikel 5, stk. 2, i forordning (EU) nr. 1024/2013, repræsenteres ECB af to observatører, og hver berørt medlemsstat repræsenteres af to observatører.
                           
                           
                              9.   For at undgå interessekonflikter ved vurderingen af makroprudentielle politiske foranstaltninger i henhold til artikel 1, stk. 2, litra a), mister repræsentanter fra medlemsstaterne eller ECB midlertidigt deres status som medlemmer af Vurderingsteamet, uden at disse medlemmer udskiftes, i alle tilfælde, hvor de relevante myndigheder i den pågældende medlemsstat eller ECB har givet underretning om en makroprudentiel politisk foranstaltning eller har givet udtryk for alvorlige betænkeligheder om den makroprudentielle politiske foranstaltning eller anmodet om gensidighed i forbindelse med en makroprudentiel politisk foranstaltning, som skal vurderes af Vurderingsteamet.
                           
                           
                              10.   Medlemmerne af Vurderingsteamet udarbejder udkast til udtalelser eller henstillinger i overensstemmelse med artikel 4, stk. 4, artikel 5, stk. 4, og artikel 6, stk. 5, som Det Almindelige Råd kan stemme om. Vurderingsteamet skal bestræbe sig på at opnå konsensus blandt dets medlemmer. Hvis omstændighederne kræver det, kan det fremsætte et flertals- og et mindretalssynspunkt i den vurdering, som forelægges for Det Almindelige Råd.
                           
                        
                        
                           (*1)  Rådets forordning (EU) nr. 1024/2013 af 15. oktober 2013 om overdragelse af specifikke opgaver til Den Europæiske Centralbank i forbindelse med politikker vedrørende tilsyn med kreditinstitutter (EUT L 287 af 29.10.2013, s. 63).«"
                        
                     
                  
         
            Artikel 2
            Overgangsbestemmelse
            De repræsentanter, der er udpeget i overensstemmelse med artikel 7 i afgørelse ESRB/2014/2, beholder deres mandat indtil udløbet af deres nuværende mandatperiode, jf. artikel 7, stk. 4, i afgørelse ESRB/2015/4.
         
         
            Artikel 3
            Ikrafttrædelse
            Denne afgørelse træder i kraft den 6. august 2021.
         
         
            Udfærdiget i Frankfurt am Main, den 6. august 2021.
            
               Francesco MAZZAFERRO
               
                  Leder af ESRB’s sekretariat,
               
               
                  på vegne af ESRB’s Almindelige Råd
               
            
         
         
            (1)  EUT L 331 af 15.12.2010, s. 1.
         
            (2)  EUT C 58 af 24.2.2011, s. 4.
         
            (3)  Det Europæiske Udvalg for Systemiske Risicis afgørelse ESRB/2015/4 af 16. december 2015 om en koordineringsramme for relevante myndigheders underretning om nationale makroprudentielle politiske foranstaltninger, ESRB’s afgivelse af udtalelser og udstedelse af henstillinger og om ophævelse af afgørelse ESRB/2014/2 (EUT C 97 af 12.3.2016, s. 28).
         
            (4)  Europa-Parlamentets og Rådets direktiv 2013/36/EU af 26. juni 2013 om adgang til at udøve virksomhed som kreditinstitut og om tilsyn med kreditinstitutter og investeringsselskaber, om ændring af direktiv 2002/87/EF og om ophævelse af direktiv 2006/48/EF og 2006/49/EF (EUT L 176 af 27.6.2013, s. 338).
         
            (5)  Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (EUT L 176 af 27.6.2013, s. 1).
         
            (6)  Europa-Parlamentets og Rådets forordning (EU) 2019/876 af 20. maj 2019 om ændring af forordning (EU) nr. 575/2013 for så vidt angår gearingsgrad, net stable funding ratio, krav til kapitalgrundlag og nedskrivningsrelevante passiver, modpartskreditrisiko, markedsrisiko, eksponeringer mod centrale modparter, eksponeringer mod kollektive investeringsordninger, store eksponeringer og indberetnings- og oplysningskrav, og forordning (EU) nr. 648/2012 (EUT L 150 af 7.6.2019, s. 1).
         
            (7)  Europa-Parlamentets og Rådets direktiv (EU) 2019/878 af 20. maj 2019 om ændring af direktiv 2013/36/EU, for så vidt angår fritagne enheder, finansielle holdingselskaber, blandede finansielle holdingselskaber, aflønning, tilsynsforanstaltninger og -beføjelser og kapitalbevaringsforanstaltninger (EUT L 150 af 7.6.2019, s. 253).
         
            (8)  Europa-Parlamentets og Rådets forordning (EU) 2019/2176 af 18. december 2019 om ændring af forordning (EU) nr. 1092/2010 om makrotilsyn på EU-plan med det finansielle system og om oprettelse af et europæisk udvalg for systemiske risici (EUT L 334 af 27.12.2019, s. 146).